Najstarše serbske towarstwo stawizny, funkcije a wuhlady rozjimało
Budyšin (SN/bn). Maćica Serbska (MS) je ze swojej kónctydźenskej konferencu pod hesłom „Wědu šěrić – Wissen schaffen – Wědu šyriś“ swjedźenske lěto składnostnje 175. róčnicy załoženja towarstwa zakónčiła. „Jubileje su stajnje tež z přiležnosću zhladować wróćo“, předsydka MS Anja Pohončowa něhdźe 40 hosći minjeny pjatk na žurli Budyskeho Serbskeho domu powita, předstajiwši jim program konferency z 15 přednoškami, rozrjadowanymi do třoch blokow „Předstawizny“, „Wozrodźenje a mjezynarodne styki“ kaž tež „Skutkowanje Maćičnych cyłkow“. Štwórty dźěl bě z referatomaj a diskusiju „Wužadanjam do přichoda“ wěnowany. Wšitke přednoški maja so klětu w formje zběrki publikować.
Joker je so wudanił. We wažnej druhej skupinskej hrě přećiwo Španiskej je Niclas Füllkrug (9) Němsku před dalšej poražku při koparskich swětowych mišterstwach zachował. Ze swojimi pózdnimi wrotami w 83. min. je hrajer Werdera Bremena bytostnje k tomu přinošował, zo je team zwjazkoweho trenarja Hansija Flicka charakterowy test přećiwo wulkemu strachowemu přećiwnikej Španiskej runje tak wobstał. Ze zhromadnymi mocami je narodne mustwo po španiskim nawjedowanju přez Álvara Moratu w 61. min. remis docpěło. W tamnej skupinskej hrě je Costa Rica Japansku z 1:0 porazyła, to je wulka pomoc Němskej. Foto: pa/AP/Luca Bruno
Na italskej kupje Ischia pokročuja zarjady po zahubnym njewjedrje ze znajmjeńša wosom mortwymi z rumowanskimi dźěłami. Sylny dešć a wichor běštej sobotu rano na sewjeru kupy ćežke škody načiniłoj. Zemja bě so zesunyła a błóto awta sobu do morja torhnyło. Wosebje potrjechenej běštej městnje Casamicciola a Lacco Ameno. Pjeć wosobow je tam přeco hišće zhubjenych a za nimi dale pytaja. Foto: pa/ZUMAPRESS/Ciro Fusco
Zhromadnje su minjenu sobotu w Chrósćicach adwentny čas witali. Wjesnjenjo zetkachu so nawječor na nawsy, hdźež zaswěćichu adwentnu girlandu. K tomu zahra skupina dujerskich hercow adwentne pěsnje a kěrluše. Při tym sej wobydlerjo pražene kołbaski a horce wino słodźeć dachu. Foto: Feliks Haza
Drježdźany (SN). Dźěłarnistwo IG metal a sakski zwjazk dźěłodawarjow VSME stej so na přewzaće pilotoweho wotzamknjenja z Badensko-Württembergskeje dojednałoj. Wobě stronje stej minjeny štwórtk w Drježdźanach tarifowe zrěčenje za něhdźe 180 000 přistajenych metaloweje a elektroindustrije w Sakskej podpisałoj. Z tym dóstanu přistajeni branše dwě stopnjowani mzdy wot cyłkownje 8,5 procentow kaž tež dwě bjezdawkowej płaćeni po stajnje 1 500 eurach. „To je čujomne wolóženje“, zwurazni nawodnica jednanjow ze stron IG metal Irene Schulz, kotraž je zdobom nawodnica wobwoda Berlin-Braniborska-Sakska. „W politisce a hospodarsce ćežkich časach smy dobry wuslědk docpěli. Sobudźěłaćerjo w Sakskej dóstanu trajnje wjace pjenjez. Přidatnje so jónkrótne płaćenja we wobjimje cyłkownje 3 000 eurow netto wo čujomne wolóženje postaraja. Z tym tarifowa politika w Sakskej kupnu móc a konjunkturu podpěra.
Marian WjeńkaNjewěm, kak je so wam, lubi čitarjo, minjeny tydźeń šło, hdyž sće na to myslili, zo so nětko adwentny čas započnje. Ja mějach stajnje někak začuće, zo hnydom něchtó wokoło róžka přińdźe a zdźěli, zo tola zaso někajke koronowe wobmjezowanja płaća. Na kóncu pak nichtó přišoł njeje. Po wšěm zdaću mamy lětsa po dwěmaj lětomaj přestawki zaso adwentny čas, kaž běchmy jón do korony zwučeni, z adwentnymi nyšporami a koncertami, adwentnymi wikami, z paslenjom, zetkanjemi wuměnkarjow, z programami dźěći w starownjach a hladarnjach atd. Lisćina hodźała so hišće cyłu chwilu dale wjesć.Hač pak budźe lětuši adwent woprawdźe tajki, kajkiž smy jón zwučeni? Minjeny pjatk su so w Budyšinje Wjacławske wiki zahajili. W zašłymaj lětomaj wšak běchu je wotprajili. Tuž njejsym sej dwójce kazać dał a so na nich trochu rozhladował. Při tym njebě ćežko spóznać, zo dyrbimy za praženu kołbasku, horce wino a popječene mandle lětsa hłubšo do móšnje přimnyć, hač běchmy to zwučeni, jako so wiki hišće w do ...
Přichodnu rjadnu hłownu zhromadźiznu Domowiny je jeje zwjazkowe předsydstwo za 22. apryl 2023 do Choćebuza zwołało. Z tym slědowaše gremij na posedźenju minjeny pjatk w Serbskim ludowym ansamblu namjetej prezidija. Rezimej skutkowanja serbskich čłonow w radźe Załožby za serbski lud je přitomnym wobsahowje nowe wužadanje připowědźił.Budyšin (SN/at). Klětu so štyrilětna aktualna wólbna doba serbskich załožbowych radźićelkow a radźićelow skónči. Rezimej jich skutkowanja bě hižo dypk dnjoweho porjada na posedźenju zwjazkoweho předsydstwa 25. septembra. Chorosće předsydki rady dla dyrbjachu tematiku přestorčić. Minjeny pjatk jimachu so nimo předsydki někotři z nich słowa.
szl_Latn pol_Latn szl_Latn szl_Latn szl_Latn szl_Latn szl_Latn pol_Latn